Broj: 711-I-774-M-44/20-02-12

Zagreb, 14. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Josipa Seučeka, općinskog načelnika Općine Udbina, za davanjem mišljenja Povjerenstva,** na 85. sjednici, održanoj 14. svibnja 2020.g., daje sljedeće:

**MIŠLJENJE**

1. **Povjerenstvo ukazuje dužnosniku Josipu Seučeku da u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje u primitak nedopuštenog dara, nema zapreke da dužnosnik kupnju i/ili prodaju stoke izvrši u formi izjave ovjerene kod javnog bilježnika ili u drugoj ugovornoj formi kojom dužnosnik nedvojbeno može dokazati da je kupoprodajom stekao/otuđio navedene pokretne stvari.**
2. **Dužnosnik Josip Seuček sukladno članku 8. stavku 8. ZSSI-a nije dužan u izvješću o imovinskom stanju prijaviti podatke o kupljenoj stoci ukoliko pojedinačna vrijednost grla ne prelazi iznos od 30.000,00 kuna.**
3. **Povjerenstvo upućuje dužnosnika Josipa Seučeka da, ukoliko su za kupnju stoke, utrošena sredstva iz potpore isplaćene od strane Agencije za plaćanja u poljoprivredi, ribarstvu i ruralnom razvoju, prilikom podnošenja izvješća o imovinskom stanju tu činjenicu ponovno navede u napomeni izvješća o imovinskom stanju.**

Obrazloženje

Zahtjev za davanjem mišljenja Povjerenstva podnio je dužnosnik Josip Seuček, općinski načelnik Općine Udbina. U knjigama ulazne pošte zahtjev je zaprimljen 12. svibnja 2020.g. pod poslovnim brojem 711-U-1831-M-44/20-01-4, povodom kojeg se vodi predmet broj M-44/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik Josip Seuček, povodom obnašanja dužnosti općinskog načelnika Općine Udbina obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je općinski načelnik Općine Udbina te da ima otvoreni OPG pa ga zanima transparentan način stjecanja stoke. Nadalje, dužnosnik navodi kako je prošao mjeru 6.3.1. za mlade poljoprivrednike te je tada kupio mlade krave-junice i budući da je mjera to zahtijevala navedeno je učinio ovjerenom izjavom kod javnog bilježnika, no sada ga zanima kako odraditi ostalu kupnju te kako odraditi prodaju stoke.

Povjerenstvo ističe kako ZSSI ne propisuje način, odnosno vrstu pravnog posla kojim su dužnosnici dužni stjecati/otuđivati svoju imovinu, već se člankom 8. ZSSI-a isključivo propisuje dužnost podnošenja izvješća o imovinskom stanju koje obuhvaća podatke o stečenoj imovini dužnosnika. Slijedom navedenog, dužnosnik Josip Seuček može kupnju i/ili prodaju stoke izvršiti na bilo koji način propisan Zakonom o obveznim odnosima ( „Narodne novine“, broj 35/05., 41/08.,125/11., 78/15. i 29/18.) te Povjerenstvo ne vidi zapreku da ukoliko dužnosnik nedvojbeno želi dokazati postojanje kupoprodajnog ugovora, a u cilju otklanjanja svake sumnje u primitak nedopuštenog dara, isti kupnju/prodaju stoke izvrši u formi ovjerene izjave kod javnog bilježnika, odnosno u drugoj ugovornoj (pisanoj) formi kojom nedvojbeno može dokazati temelj stjecanja navedenih pokretnina.

Člankom 8. stavkom 7. ZSSI-a taksativno je navedeno koji su podaci obuhvaćeni podacima o stečenoj imovini, pa je tako člankom 8. stavkom 7. podstavkom 2. ZSSI-a navedeno kako stečena imovina obuhvaća i podatke o pokretninama veće vrijednosti. Člankom 8. stavkom 8. ZSSI-a propisano je da se pokretninama veće vrijednosti smatraju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Slijedom iznesenog, dužnosnik Josip Seuček nije dužan u izvješću o imovinskom stanju prijaviti podatak o broju i količini kupljene stoke ukoliko vrijednost pojedinog grla nije veća od 30.000,00 kuna.

S obzirom da je dužnosnik naveo kako je primio novčanu potporu za mlade poljoprivrednike od strane Agencije za plaćanja u poljoprivredi, ribarstvu i ruralnom razvoju te da je navedena sredstva i prijavio u svojem izvješću o imovinskom stanju, Povjerenstvo ga, radi očuvanja transparentnosti u načinu korištenja navedenih sredstava, upućuje da ukoliko za buduću kupnju stoke iskoristi predmetna sredstva podnese novo izvješće o imovinskom stanju radi promjene te u napomeni izvješća navede koliko sredstava je utrošio te što je predmetnim sredstvima stekao. Povjerenstvo napominje da je dužnosnik, ukoliko dođe do prodaje stoke, sredstva stečena prodajom dužan unijeti u izvješće o imovinskom stanju u rubriku štednja, osim u slučaju da navedena sredstva odmah dalje utroši, u kojem slučaju se dužnosnik upućuje da činjenicu daljnjeg korištenja sredstava stečenih prodajom stoke navede u napomenama.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Josip Seuček, elektroničkom dostavom
2. Objava na internetskoj stranici Povjerenstva
3. Pismohrana